
Uzvišeni Allah u 60. ajetu sure Nur kaže: ”A starim ženama koje ne žude za udajom nije grijeh da odlože ogrtače svoje, ali ne pokazujući ona mjesta na kojima se ukrasi nose; a bolje im je da budu kreposne”, da li ovo znači da je dozvoljeno staroj ženi da skine mahramu?


* 
* 
* 
* 
* 
* 
* 

 
Je li starijim ženama dozvoljeno da skinu mahramu?

Nije dozvoljeno staroj ženi da skine svoju mahramu, jer ovaj kur’anski ajet ne upućuje na nešto tako. ***[Značenje](https://pitajucene.com/search/zna%C4%8Denje/questions/ "Pretraži pitanja o značenjima")*** ovog ajeta jeste da je spomenutim ženama dozvoljeno da skinu ogrtač, mantil koji se zove džilbab, zatim da otkriju svoja lica i slično. Kaže imam Nesefi, komentarišući riječi Uzvišenog ”ali ne pokazujući ona mjesta na kojima se ukrasi nose”: ”Misli se na skrivene ukrase kao što su kosa, prsa, potkoljenica i slično, a pod odlaganjem odjeće ne misli se na otkrivanje nego na olakšavanje.” (Tefsiru Nesefi, 2/519.) Ibnul-Dževzi u svom tefsiru Zadul-Mesir prenio je mišljenje kadije Ebu Ja’la koji je o ovom ajetu rekao: ”U ovom ajetu je dokaz da tada ženi biva dozvoljeno da otkrije svoje lice i šake pred muškarcima, a što se tiče njene kose, zabranjeno je vidjeti njenu kosu isto kao i kosu mlade žene.” (Zadul-Mesir, 6/63.) A Allah najbolje zna!


Odgovorio: Hfz. Dževad ef. Gološ


